Jeg kaster særligt min kærlighed på nordiske fjeldområder, som jeg har vandret i gennem rigtig mange år. I dag går turene især til Lapland på teltture, ofte langt uden for mærkede ruter. Men jeg har også vandret i Grønland, Peru, Afrika, Montenegro og Østrig og ikke mindst en del fine perler i Danmark, som jeg ofte vender tilbage til! På disse sider er der beretninger og beskrivelser fra mange af disse ture og områder. Beskrivelserne er suppleret med masser af fotos i de tilknyttede albums. Jeg har også suppleret med detaljerede kort over mine ruter i mange tilfælde.
Hent her inspiration og tips til dine egne ture og find nyttige links til turplanlægningen. Der er masser af dem! Der er også artikler om forberedelse af turene, herunder om tørring af turmad samt betragtninger om friluftslivet i vildmarken, om sikkerhed på fjeldet og om fællesskaber omkring vandring og friluftsliv. Jeg tilstræber, at min hjemmeside kan være en slags opslagsværk om turmål og andre emner omkring vandringer.
Jeg hedder Jens Brun; og jeg bor i omegnen af Silkeborg.
Mere om min baggrund på denne side.
Brug den vandrette hovedmenu herover for at finde undermenuerne og dermed de enkelte beretninger/artikler og deres tilhørende albums.
Vandring og friluftsliv med andre:
Læs om vandregruppen Tursækken, oprettet aug./sep. 2019 af undertegnede.
Vandring på vandreruten Bohusleden i Sverige, påsken 2022. Her et parti fra Svartedalens Naturreservat
Nyt værk om vandringens metafysik: "Vandringens Mærkbarhed" af Jacob Kvist
Jacob Kvist beskriver vandring som en slags frigørende alternativ til det moderne livs mere eller mindre formaliserede fællesskaber, der styrer vores behov og tænkning, gør os til forbrugere, professionelle etc. og dermed skaber vores identitet i fællesskabet. I vandringen forlader vi de roller eller det jeg, som fællesskaberne tildeler os.
Læs mere om bogen her (Beskrivelse opdateret 13/8 2022)
Skræl alle forstyrrende lag af, vær 100% til stede og få "fjeldsind"!
Nogle mennesker i den moderne verden holder af at forlade civilisationen i deres ferie og forsvinde i ødemarken eller på højfjeldet og for en tid leve et enkelt liv under nogle andre vilkår i den mægtige natur!
Men hvorfor er det mon lige, vi gør det? Og hvad er det mon lige, det gør det ved os?
Svære spørgsmål, som jeg har forsøgt at sammenfatte nogle overvejelser over, som forskellige mennesker har gjort, bl.a. fra litteraturen.